Δευτέρα, 17/10/2016

**Εκστρατεία ενημέρωσης για τα δικαιώματα των εργαζομένων**

**εξήγγειλε η Υπουργός Εργασίας**

Τη διεξαγωγή δύο εκστρατειών ενημέρωσης των εργοδοτών και των εργαζομένων εξήγγειλε σήμερα η Υπουργός Εργασίας, Πρόνοιας και Κοινωνικών Ασφαλίσεων κα Ζέτα Αιμιλιανίδου, που αφορούν, η μία, στην ασφάλεια και υγεία στην εργασία και, η άλλη, στα δικαιώματα και τις υποχρεώσεις όλων όπως προκύπτουν μέσα από την Εργατική Νομοθεσία. Όπως είπε η Υπουργός η μεν πρώτη εκστρατεία θα διαρκέσει μια βδομάδα, ενώ η δεύτερη λόγω της μεγάλης ανάγκης ενημέρωσης θα διαρκέσει ένα μήνα. Στόχος, ανέφερε η κα Αιμιλιανίδου, είναι η ενημέρωση όσο των περισσότερων εργαζομένων για τα δικαιώματά τους σύμφωνα με την Εργατική Νομοθεσία.

Μιλώντας σε εκπροσώπους των Μέσων Μαζικής Ενημέρωσης, στο Υπουργείο Εργασίας, η κα Υπουργός σημείωσε ότι η ανάγκη ενημέρωσης των εργαζομένων είναι πολύ μεγάλη, καθώς είναι πολλοί αυτοί που δεν γνωρίζουν τα δικαιώματά τους. Όπως ανέφερε θα διεξαχθούν ενημερωτικές επιθεωρήσεις σε διάφορους χώρους εργασίας, ούτως ώστε να ενημερωθούν όσο το δυνατόν πιο πολλοί εργαζόμενοι.

«Είναι πολύ σημαντικό οι εργαζόμενοι να γνωρίζουν τι δικαιούνται. Γι’ αυτό η εκστρατεία μας θα διαρκέσει ένα μήνα. Στην εκστρατεία θα συμμετέχουν όλα τα αρμόδια τμήματα: το Τμήμα Εργασιακών Σχέσεων, το Τμήμα Κοινωνικών Ασφαλίσεων, το Τμήμα Εργασίας. Όλοι οι επιθεωρητές θα επισκέπτονται υποστατικά και εργαζόμενους για να τους ενημερώσουν για τα δικαιώματα τους και τις υποχρεώσεις τους», ανέφερε η Υπουργός Εργασίας, υπογραμμίζοντας ότι η εν λόγω εργασία έχει τη στήριξη τόσο των εργοδοτικών οργανώσεων ΟΕΒ και ΚΕΒΕ όσο και του συνδικαλιστικού κινήματος ΣΕΚ, ΠΕΟ, ΔΕΟΚ. «Είναι πολύ σημαντικό όλοι μαζί ενωμένοι να ενημερώσουμε και να διαφυλάξουμε τα δικαιώματα των εργαζομένων», ανέφερε χαρακτηριστικά η κα Αιμιλιανίδου.

Ερωτηθείσα σχετικά με το πού θα εστιαστεί η εκστρατεία, αλλά και πού εντοπίζεται το μεγαλύτερο πρόβλημα μη ενημέρωσης των εργαζομένων, η Υπουργός ανάφερε ότι τα προβλήματα εστιάζονται σε πολλές πρόνοιες της Εργατικής Νομοθεσίας όπως για παράδειγμα τον μισθό, ποιες άδειες δικαιούνται και πότε πρέπει να καταβάλλεται ο μισθός η καταβολή του 13ου μισθού. «Όλα τα δικαιώματα είναι πολύ σημαντικά για μας για αυτό εστιάζουμε σε όλα», είπε η κα Αιμιλιανίδου.

Σε ερώτηση σχετικά με τον διάλογο μεταξύ των κοινωνικών εταίρων για την παραχώρηση της Αυτόματης Τιμαριθμικής Αναπροσαρμογής (ΑΤΑ), η Υπουργός Εργασίας ανέφερε ότι στο παρόν στάδιο θα πραγματοποιούνται ξεχωριστές κατ’ ιδίαν επαφές, ώστε να μπορέσουν να συγκεραστούν οι διαφορετικές απόψεις που υπάρχουν, με στόχο να βρεθεί μια λύση που θα εφαρμοστεί από την 1 Ιανουαρίου 2017. Τέλος, η κα Αιμιλιανίδου, εξέφρασε την πεποίθηση ότι υπάρχει πρόσφορο έδαφος για εξεύρεση κοινά αποδεκτής ρύθμισης.

\_\_\_\_\_\_\_\_\_\_\_\_\_\_\_